กรมบัญชีกลาง ชี้แจงการจ่ายเงินเข้าบัตรสวัสดิการแห่งรัฐ เดือนกุมภาพันธ์-เมษายน 2565
นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า ตามที่ ครม. ได้เห็นชอบมาตรการรักษาระดับการบริโภคภายในประเทศ ปี 2565 ผ่าน 3 โครงการ ซึ่งโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 จะช่วยเหลือวงเงินค่าซื้อสินค้า จำนวนไม่เกิน 200 บาทต่อคนต่อเดือน เป็นระยะเวลา 3 เดือน ตั้งแต่วันที่ 1 กุมภาพันธ์ – 30 เมษายน 2565 โดยมีรายละเอียดการจ่ายเงินเข้าบัตรสวัสดิการแห่งรัฐ ในช่วงเวลาดังกล่าว ทุกวันที่ 1 ของเดือน จะได้รับวงเงินซื้อสินค้า รวม 400/500 บาทต่อเดือน (เป็นวงเงินเดิม 200/300 บาท และวงเงินจากโครงการเพิ่มกำลังซื้อ 200 บาท) ส่วนลดค่าก๊าซหุงต้ม 45 บาทต่อ 3 เดือน ค่าใช้จ่ายในการเดินทาง ประกอบด้วย ค่าโดยสารรถ บขส. 500 บาทต่อเดือน ค่าโดยสารรถไฟ 500 บาทต่อเดือน ค่าโดยสารรถไฟฟ้าและขสมก. 500 บาทต่อเดือน โดยไม่สามารถถอนเป็นเงินสดและไม่สามารถสะสมในเดือนถัดไปได้ในทุกวันที่ 18 ของเดือน จะได้รับเงินคืนค่าไฟฟ้า ครัวเรือนละไม่เกิน 315 บาทต่อเดือน เงินคืนค่าน้ำประปา ครัวเรือนละไม่เกิน 100 บาทต่อเดือน โดยสามารถถอนเป็นเงินสดและสะสมในเดือนถัดไปได้ นอกจากนี้ ทุกวันที่ 22 ของเดือน ผู้ถือบัตรฯ ที่มีบัตรประจำตัวคนพิการและได้รับเงินเบี้ยความพิการ จะได้รับเงินเพิ่มเบี้ยความพิการ 200 บาทต่อเดือน ซึ่งสามารถถอนเป็นเงินสดและสะสมในเดือนถัดไปได้เช่นกันโครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 เพื่อช่วยเหลือและบรรเทาผลกระทบจาก COVID-19 ให้แก่กลุ่มที่มีความเปราะบางทางด้านรายได้ และผู้ต้องการความช่วยเหลือ ตลอดจนรักษาแรงกระตุ้นทางเศรษฐกิจจากการใช้จ่ายภาคครัวเรือนและฟื้นฟูเศรษฐกิจให้เป็นไปอย่างต่อเนื่องในช่วงต้นปี 2565